b'\n_START_ARTICLE_\nIvar Nordlund\n_START_PARAGRAPH_\nKarl Ivar Nordlund (2. helmikuuta 1855 N\xc3\xa4rpi\xc3\xb6 \xe2\x80\x93 6. syyskuuta 1937 N\xc3\xa4rpi\xc3\xb6) oli suomalainen pappi ja poliitikko._NEWLINE_Nordlund toimi pappiss\xc3\xa4\xc3\xa4dyn edustajana Suomen suuriruhtinaskunnan viimeisill\xc3\xa4 s\xc3\xa4\xc3\xa4tyvaltiop\xc3\xa4ivill\xc3\xa4, 1905\xe2\x80\x931906. Vaaleissa 1909, 1910 ja 1911 h\xc3\xa4net valittiin eduskuntaan Vaasan l\xc3\xa4\xc3\xa4nin etel\xc3\xa4isest\xc3\xa4 vaalipiirist\xc3\xa4 ja h\xc3\xa4n toimi kansanedustajana kolmen vuoden ajan, kes\xc3\xa4kuusta 1909 huhtikuuhun 1912. Ruotsalaista kansanpuoluetta edustanut Nordlund vaikutti eduskunnan pankkivaliokunnassa ja valtiovarainvaliokunnassa. 12. huhtikuuta 1912 h\xc3\xa4n sai sairauden vuoksi vapautuksen edustajantoimestaan ja h\xc3\xa4nen tilalleen eduskuntaan nousi George Granfelt._NEWLINE_Vuonna 1872 ylioppilaaksi kirjoittanut Nordlund vihittiin papiksi vuonna 1877 ja vuonna 1880 h\xc3\xa4n suoritti pastoraalitutkinnon. Pappisurallaan h\xc3\xa4n toimi ylim\xc3\xa4\xc3\xa4r\xc3\xa4isen\xc3\xa4 pappina (1877\xe2\x80\x931881), virkaa tekev\xc3\xa4n\xc3\xa4 kirkkoherrana (1881\xe2\x80\x931884), kappalaisena (1884\xe2\x80\x931925) ja kirkkoherrana (1925\xe2\x80\x931937) N\xc3\xa4rpi\xc3\xb6ss\xc3\xa4. H\xc3\xa4n oli my\xc3\xb6s N\xc3\xa4rpi\xc3\xb6n rovastikunnan l\xc3\xa4\xc3\xa4ninrovasti. Vuonna 1881 h\xc3\xa4n sai varapastorin ja vuonna 1920 rovastin arvonimen. Nordlund ty\xc3\xb6skenteli lis\xc3\xa4ksi Klaresundin meijerikoulun tarkastajana (1898\xe2\x80\x931909) ja N\xc3\xa4rpi\xc3\xb6n kansanopiston uskonnonopettajana (1901\xe2\x80\x931912). Sis\xc3\xa4llissodan aikana N\xc3\xa4rpi\xc3\xb6n esikunnan j\xc3\xa4sen._NEWLINE_Nordlund kirjoitti kolminiteisen teoksen N\xc3\xa4rpi\xc3\xb6n historiasta, joka julkaistiin vuosina 1928\xe2\x80\x931931. Teoksen nimi on Blad ur N\xc3\xa4rpes historia._NEWLINE_Nordlund oli kahdesti naimisissa. H\xc3\xa4nen vuonna 1877 solmimansa avioliitto Anna Teresia Carlstr\xc3\xb6min kanssa p\xc3\xa4\xc3\xa4ttyi h\xc3\xa4nen vaimonsa kuolemaan vuonna 1897. H\xc3\xa4nen toinen puolisonsa oli Hanna Augusta Hirn, jonka kanssa h\xc3\xa4n oli naimisissa vuodesta 1912. Nordlund kuoli syyskuussa 1937, 82-vuotiaana.'